## Pravilnik o uvjetima i postupku izdavanja odobrenja za obavljanje poslova upravljanja imovinom i investicijskog savjetovanja

### NN 44/2008 (16.4.2008.), Pravilnik o uvjetima i postupku izdavanja odobrenja za obavljanje poslova upravljanja imovinom i investicijskog savjetovanja

# HRVATSKA AGENCIJA ZA NADZOR FINANCIJSKIH USLUGA

**1523**

Na temelju odredbi članka 23. stavak 5. Zakona o investicijskim fondovima
(»Narodne novine«, broj 150/05), Hrvatska agencija za nadzor financijskih usluga
je na sjednici održanoj 10. travnja 2008. godine donijela

## PRAVILNIK

### O UVJETIMA I POSTUPKU IZDAVANJA ODOBRENJA ZA OBAVLJANJE POSLOVA UPRAVLJANJA IMOVINOM I INVESTICIJSKOG SAVJETOVANJA

I. UVODNE ODREDBE

Članak 1.

Ovim Pravilnikom propisuju se uvjeti i postupak izdavanja odobrenja Društvima za
upravljanje za obavljanje poslova upravljanja imovinom i investicijskog
savjetovanja, te način izvještavanja o tim poslovima, a u cilju osiguravanja
pravilnog i učinkovitog obavljanja istih, te svođenja rizika poslovanja na
najmanju moguću mjeru.

*Značenje izraza*
Članak 2.

Izrazi korišteni u ovom Pravilniku imaju sljedeće značenje:
1. *Društvo za upravljanje ili Društvo* – dioničko društvo ili društvo s
ograničenom odgovornošću sa sjedištem u Republici Hrvatskoj, koje je dobilo
odobrenje Agencije za obavljanje poslova osnivanja i upravljanja investicijskim
fondovima,
2. *Agencija* – Hrvatska agencija za nadzor financijskih usluga,
3. *Zakon* – Zakon o investicijskim fondovima (»Narodne novine« br. 150/05),
4. *Klijent* – pravna ili fizička osoba za čiji račun Društvo za upravljanje
namjerava upravljati ili upravlja imovinom, odnosno kojoj namjerava pružati ili
pruža investicijsko savjetovanje,
5. *Financijski instrumenti* – vrijednosni papiri, instrumenti tržišta novca,
udjeli u investicijskim fondovima i izvedenice, u značenju propisanom pozitivnim
propisima Republike Hrvatske.

II. UVJETI ZA OBAVLJANJE POSLOVA UPRAVLJANJA IMOVINOM I INVESTICIJSKOG
SAVJETOVANJA

Članak 3.

Pored uvjeta propisanih Zakonom, Društvo za upravljanje mora ispunjavati i ovim
Pravilnikom propisane:
a) organizacijske uvjete,
b) kadrovske uvjete,
c) sigurnosne i tehničke uvjete.

*a) Organizacijski uvjeti*

Članak 4.

Obavljanje poslova upravljanja imovinom i investicijskog savjetovanja Društvo je
dužno organizacijski, kadrovski i računovodstveno odvojiti od obavljanja poslova
osnivanja i upravljanja investicijskim fondovima.

Članak 5.

(1) Prije početka obavljanja poslova upravljanja imovinom i investicijskog
savjetovanja, Društvo mora dobiti suglasnost Agencije za pravilnik kojim se
uređuje sukob interesa sukladno odredbi članka 30. stavak 1. točka 7. Zakona.
(2) Društvo je dužno imenovati osobu zaduženu za osiguranje primjene odredbi
pravilnika iz stavka 1. ovog članka.

*b) Kadrovski uvjeti*
Članak 6.

(1) Društvo za upravljanje dužno je imenovati najmanje dvije osobe odgovorne za
obavljanje poslova upravljanja imovinom i investicijskog savjetovanja.
(2) Osobe iz stavka 1. ovog članka ne smiju sudjelovati u obavljanju poslova
upravljanja investicijskim fondovima.
(3) Osobe iz stavka 1. ovog članka moraju zadovoljavati sljedeće uvjete:
a) biti zaposlene u Društvu na puno radno vrijeme,
b) imati položen ispit za investicijskog savjetnika,
c) imati jednogodišnje radno iskustvo na poslovima koji se mogu usporediti s
poslovima Društva za upravljanje.
(4) Društvo za upravljanje dužno je osigurati da ukoliko ista osoba obavlja više
poslova odnosno funkcija u Društvu, svaki od tih poslova odnosno funkcija
obavlja savjesno, profesionalno i neovisno.

Članak 7.

Društvo za upravljanje dužno je zaposliti dovoljan broj obrazovanih, stručno
osposobljenih i iskusnih osoba, s obzirom na veličinu imovine pod upravljanjem
odnosno na zahtjevnost poslovnih aktivnosti Društva.

*c) Sigurnosni i tehnički uvjeti*
Članak 8.

Prilikom obavljanja poslova upravljanja imovinom i investicijskog savjetovanja,
Društvo za upravljanje dužno je u potpunosti udovoljavati svim sigurnosnim i
tehničkim uvjetima propisanim Zakonom i podzakonskim propisima kojima se uređuje
poslovanje društava za upravljanje.

III. ODOBRENJE ZA OBAVLJANJE POSLOVA UPRAVLJANJA IMOVINOM I INVESTICIJSKOG
SAVJETOVANJA

Članak 9.

(1) Društvo za upravljanje podnosi Agenciji zahtjev za izdavanje odobrenja za
obavljanje poslova upravljanja imovinom i investicijskog savjetovanja, uz koji
je dužno priložiti dokaze o ispunjavanju uvjeta iz članaka 4. do 8. ovog
Pravilnika.
(2) Dokazi iz stavka 1. ovog članka, u odnosu na Društvo, su:
– prikaz organizacijske strukture,
– popis svih zaposlenika po funkcijama koje obavljaju.
(3) Dokazi iz stavka 1. ovog članka, u odnosu na osobe odgovorne za obavljanje
poslova upravljanja imovinom i investicijskog savjetovanja, su:
– uvjerenje o položenom ispitu za investicijskog savjetnika,
– radna knjižica,
– detaljan životopis.

Članak 10.

Agencija će Društvu za upravljanje izdati odobrenje za obavljanje poslova
upravljanja imovinom i investicijskog savjetovanja ukoliko u provedenom postupku
utvrdi da ispunjava sve propisane uvjete te podnese zahtjev u skladu s odredbama
članka 9. ovog Pravilnika.

IV. RAZVRSTAVANJE KLIJENATA

Članak 11.

Društvo za upravljanje dužno je prilikom obavljanja poslova upravljanja imovinom
i investicijskog savjetovanja propisati procedure postupanja prema pojedinim
vrstama klijenata, a s obzirom na njihovo znanje, iskustvo, financijsku
situaciju i ulagačke ciljeve, te iste razvrstati na male ulagatelje ili
profesionalne ulagatelje.

Članak 12.

(1) Društvo za upravljanje dužno je klijente upoznati s razvrstavanjem na male
ulagatelje i profesionalne ulagatelje sukladno odredbama ovog Pravilnika.
(2) Društvo za upravljanje obvezno je putem trajnog medija obavijestiti klijente
o pravu na drugačije razvrstavanje i o svim posljedicama drugačijeg
razvrstavanja.

*IVa. Profesionalni ulagatelji*
Članak 13.

(1) Profesionalni ulagatelji su klijenti koji posjeduju potrebno znanje i
stručnost za samostalno donošenje odluka o ulaganjima i pravilnu procjenu s time
povezanih rizika.
(2) Profesionalnim ulagateljima smatraju se:
1. institucionalni ulagatelji;
2. pravne osobe koje, u odnosu na prethodnu poslovnu godinu, zadovoljavaju
najmanje dva od slijedećih uvjeta:
a) vrijednost imovine u bilanci najmanje 150 milijuna kuna,
b) ostvareni prihod najmanje 300 milijuna kuna,
c) upisani i uplaćeni temeljni kapital najmanje 15 milijuna kuna;
3. nacionalne i regionalne vlade, javna tijela za upravljanje javnim dugom,
središnje banke, međunarodne i nadnacionalne institucije kao što su Svjetska
banka, Međunarodni monetarni fond (IMF), Europska središnja banka (ECB),
Europska investicijska banka (EIB) i druge.

Članak 14.

(1) Prije početka obavljanja poslova upravljanja imovinom i investicijskog
savjetovanja za klijenta koji ispunjava kriterije iz članka 13. ovog Pravilnika,
Društvo je istoga dužno obavijestiti da će se prema njemu odnositi kao prema
profesionalnom ulagatelju, ali i da postoji mogućnost drugačijeg razvrstavanja i
postizanja više razine zaštite.
(2) Na poseban zahtjev klijenta koji je profesionalni ulagatelj, Društvo za
upravljanje je dužno istome omogućiti višu razinu zaštite kakva se pruža malim
ulagateljima.
(3) Odredbe o izmjeni razvrstavanja profesionalnog ulagatelja sukladno stavku 2.
ovog članka moraju biti sastavni dio ugovora koji klijent sklapa s Društvom, te
mora biti naznačeno odnosi li se izmjena razvrstavanja na jednu ili više usluga
ili transakcija odnosno na jednu ili više vrsta proizvoda ili transakcija.

*IVb. Klijenti koji se mogu razvrstati kao profesionalni ulagatelji*
Članak 15.

(1) Osim klijenata iz članka 13. ovog Pravilnika, Društvo za upravljanje može i
druge klijente razvrstati kao profesionalne ulagatelje ukoliko procjena njihovog
znanja i iskustva, koju je obavilo Društvo, pruža dovoljnu sigurnost da klijent
može samostalno donositi odluke o ulaganjima i pravilno procijeniti s time
povezane rizike.
(2) Prilikom procjene iz stavka 1. ovoga članka, Društvo mora voditi računa da
su zadovoljena najmanje dva od sljedećih uvjeta:
1. klijent je na tržištima kapitala, tijekom četiri prethodna kvartala, u
prosjeku kvartalno izvršio najmanje 10 transakcija, pri čemu vrijednost
pojedinačnih transakcija iznosi više od 500 tisuća kuna,
2. veličina klijentovog portfelja financijskih instrumenta prelazi 3,5 milijuna
kuna,
3. klijent radi ili je radio najmanje godinu dana na profesionalnoj poziciji u
financijskom sektoru, koja pozicija zahtijeva znanje o planiranim transakcijama
ili uslugama.

Članak 16.

(1) Klijent koji želi da ga se razvrsta kao profesionalnog ulagatelja dužan je
Društvu podnijeti poseban pisani zahtjev za izmjenom razvrstavanja uopće ili u
odnosu na neku posebnu uslugu ili transakciju, odnosno vrstu proizvoda ili
transakcije.
(2) Društvo za upravljanje obvezno je klijenta pismeno uputiti koju razinu
zaštite i koja prava će izgubiti zatraženom izmjenom, a klijent je obvezan u
posebnom dokumentu, odvojenom od ugovora, pismeno potvrditi da je svjestan
posljedica gubitka razine zaštite.

*IVc. Mali ulagatelji*
Članak 17.

(1) Ostali klijenti, osim onih iz članka 13. ovog Pravilnika, smatraju se malim
ulagateljima.
(2) Društvo za upravljanje može, na vlastitu inicijativu ili na zahtjev klijenta
koji je profesionalni ulagatelj, s istim postupati kao s malim ulagateljem.

V. UGOVOR S MALIM ULAGATELJEM

Članak 18.

(1) Društvo za upravljanje obvezno je sklopiti pisani ugovor s malim ulagateljem,
kojim se uređuju njihova međusobna prava i obveze. Prava i obveze iz tog ugovora
mogu biti dio i drugih pravnih akata Društva za upravljanje.
(2) Prije nego što s malim ulagateljem sklopi ugovor o obavljanju poslova
upravljanja imovinom i investicijskog savjetovanja, Društvo je obvezno istome
pružiti sljedeće podatke:
1. uvjete predmetnog ugovora,
2. podatke sukladno odredbama članka 19. ovog Pravilnika.
(3) Društvo za upravljanje dužno je pravovremeno, prije početka obavljanja
poslova, malom ulagatelju pružiti podatke sukladno odredbama članaka 20. i 21.
ovog Pravilnika, te podatke o načinu držanja sredstava klijenata.
(4) Podaci iz stavka 2. i 3. ovog članka moraju biti klijentu dostavljeni i na
trajnom mediju.

VI. PODACI KOJE DRUŠTVO PRUŽA KLIJENTIMA

*Podaci o Društvu i njegovim uslugama*
Članak 19.

(1) Društvo za upravljanje obvezno je malom ulagatelju pružiti sljedeće opće
podatke:
1. tvrtku, sjedište i poslovnu adresu Društva, kao i podatke koji omogućuju
klijentu učinkovit kontakt s Društvom,
2. jezike na kojima klijent može kontaktirati s Društvom, te primati dokumente i
druge podatke koje mu Društvo šalje,
3. načine komunikacije koji se mogu koristiti između Društva i klijenta,
4. izjavu da Društvo ima odobrenje za obavljanje poslova, te naziv i adresu
nadležnog tijela koje je odobrenje izdalo,
5. način izvješćivanja klijenta o poslovima koje je Društvo za klijenta obavilo,
sukladno odredbama ovog Pravilnika,
6. opis pravila postupanja, koji može biti u obliku sažetka, a vezano uz
sprječavanje sukoba interesa.
(2) Društvo za upravljanje je obvezno prilikom obavljanja poslova upravljanja
imovinom i investicijskog savjetovanja utvrditi odgovarajući način vrednovanja i
usporedbe, utemeljen na ulagačkim ciljevima klijenta i oblicima imovine koja
ulazi u portfelj klijenta, a što će omogućiti klijentu procjenu prinosa i
učinkovitosti Društva.
(3) Kada Društvo nudi uslugu upravljanja portfeljem malom ulagatelju, obvezno
je, osim podataka iz stavka 1. i 2. ovog članka, omogućiti i sljedeće podatke
ukoliko su isti primjenjivi:
1. oblicima imovine koji mogu biti uključeni u klijentov port­felj i vrste
transakcija koje se mogu s njima izvršiti, uključujući sva ograničenja,
2. podatke o načinu i učestalosti vrednovanja financijskih instrumenta iz
klijentovog portfelja,
3. pojedinosti o svakoj referentnoj veličini s kojom će se prinos klijentovog
portfelja uspoređivati.

*Podaci o financijskim instrumentima*
Članak 20.

(1) Društvo za upravljanje koje obavlja poslove upravljanja imovinom i
investicijskog savjetovanja, obvezno je pružiti klijentu općeniti prikaz
svojstava i rizika povezanih s financijskim instrumentima, vodeći računa o vrsti
klijenta.
(2) Općenitim prikazom financijskih instrumenata iz stavka 1. ovog članka moraju
bit pojašnjena specifična svojstva financijskih instrumenata, kao i rizik
povezan sa svakim od njih i to na dovoljno detaljan način koji klijentu
omogućava donošenje kvalitetne investicijske odluke, temeljem takvog prikaza.
(3) Opis rizika iz stavka 2. ovog članka treba obuhvaćati, uzimajući u obzir
pojedinu vrstu financijskog instrumenta, te stupanj znanja svakog klijenta,
sljedeće elemente:
1. rizike povezane s određenom vrstom financijskih instrumenata, uključujući
pojašnjenje utjecaja na cjelokupnu investiciju,
2. volatilnost cijene takvog instrumenta kao i svako ograničenje na postojećem
tržištu za takve instrumente,
3. podatak da investitor može kao rezultat transakcija takvim instrumentima
pretpostaviti financijske obveze kao i druge dodatne obveze, uključujući zavisne
obveze, dodatno na troškove stjecanja instrumenta.
(4) Ako Društvo za upravljanje pruža malom ulagatelju podatke o financijskim
instrumentima koji su predmet javne ponude za upis i uplatu i za koje je izdan
prospekt sukladno zakonskim propisima, ono mora obavijestiti klijenta gdje se
prospekt može dobiti na uvid.
(5) Kada je vjerojatno da će rizik, povezan s financijskim instrumentima
sačinjenim od dva ili više različitih financijskih instrumenta ili usluga, biti
veći od rizika vezanih za svaki pojedini instrument, Društvo je dužno navesti
odgovarajući opis svake od komponenti takvog instrumenta i način na koji njihov
međusobni utjecaj povećava rizik.
(6) U slučaju financijskog instrumenta koji uključuje jamstvo treće strane,
podaci o jamstvu moraju sadržavati dovoljno pojedinosti o jamcu i jamstvu iz
kojih mali klijent može donijeti korektnu procjenu jamstva.

*Podaci o naknadama i povezanim troškovima
za male ulagatelje*
Članak 21.

Društvo za upravljanje obvezno je osigurati klijentima koji su mali ulagatelji
podatke o naknadama i s njima povezanim troškovima, što uključuje sljedeće:
1. ukupnu cijenu koju klijent treba platiti u svezi financijskog instrumenta ili
posla s financijskim instrumentom, uključujući sve povezane naknade, provizije,
pristojbe i troškove, kao i sva davanja koji se plaćaju putem Društva za
upravljanje odnosno, ukoliko točna cijena ne može biti naznačena, osnovu za
izračun ukupne cijene, tako da je klijent može provjeriti, s tim da naknada koju
Društvo naplaćuje uvijek mora biti pojedinačno naznačena,
2. u slučajevima kada bilo koji dio ukupne cijene iz prethodnog stavka mora biti
plaćen ili predstavlja iznos u stranoj valuti, upozorenje o valuti koja je
uključena zajedno s mjerodavnim tečajem i troškovima,
3. napomenu da postoji mogućnost drugih troškova, što uključuje poreze ili neka
druga davanja, povezanih s određenim poslom s financijskim instrumentom, koji
mogu nastati za klijenta, a koji nisu plativi putem Društva ili nisu nametnuti
od strane Društva.

*Karakteristike podataka koje je Društvo obvezno
pružiti klijentu*
Članak 22.

(1) Podaci koje je Društvo za upravljanje obvezno pružiti klijentu ili koje
upućuje ili distribuira na način da je izvjesno da ih može zaprimiti mali
ulagatelj, uključujući i promidžbene materijale, moraju biti korektni, jasni i
neobmanjujući, što Društvo osigurava tako da svi podaci koje upućuje klijentima
zadovoljavaju uvjete propisane stavcima 2. do 8. ovog članka.
(2) Podaci iz stavka 1. ovog članka:
1. moraju sadržavati tvrtku Društva,
2. moraju biti precizni i ne smiju posebice naglašavati potencijalnu korist
pojedinog financijskog instrumenta ili posla s financijskim instrumentima, a bez
da ističu nepristrano upozorenje na odgovarajući rizik,
3. moraju biti razumljivi prosječnom članu skupine kojoj su upućeni ili koji će
ih vjerojatno primiti, te prikazani na način koji je navedenoj osobi lako
razumljiv,
4. ne smiju prikrivati niti umanjivati ili prikrivati značajne pojedinosti,
navode ili upozorenja niti ih smiju činiti neshvatljivima.
(3) U slučajevima kada se u podacima uspoređuju poslovi s financijskim
instrumentima, financijski instrumenti ili osobe koje obavljaju poslove s
financijskim instrumentima, moraju biti zadovoljeni slijedeći uvjeti:
1. usporedba mora biti smislena i prikazana na nepristran i uravnotežen način,
2. moraju biti navedeni izvori podataka koji su korišteni za usporedbu,
3. moraju biti uključene činjenice i pretpostavke koje su bile korištene za
usporedbu.
(4) U slučaju kada podaci sadrže navode o prošlim prinosima financijskog
instrumenta, financijskog indeksa ili posla s financijskim instrumentima, moraju
biti zadovoljeni slijedeći uvjeti:
1. navod o prošlim prinosima ne smiju biti najznačajniji element takvog
priopćenja,
2. podaci moraju uključivati odgovarajuće informacije o prinosu za prethodnih 5
godina ili cjelokupni period u kojem je financijski instrument bio dostupan,
financijski indeks se počeo objavljivati ili je investicijska usluga bila nuđena
(u slučaju da instrument, indeks ili usluga postoje kraće vrijeme); po odluci
društva podaci mogu uključivati i dulji period, ali u svim navedenim slučajevima
podatak o prinosu mora biti temeljen na cjelokupnom dvanaestomjesečnom
razdoblju,
3. moraju jasno biti naznačeni referentno razdoblje i izvor podataka,
4. podaci moraju sadržavati istaknuto upozorenje da izračuni koji se odnose na
prethodno razdoblje i prošli prinos nisu pouzdani pokazatelji prinosa u
budućnosti,
5. kada se navod oslanja na izračune denominirane u stranoj valuti, valuta mora
biti jasno iskazana, zajedno s upozorenjem da povrat može biti uvećan ili
umanjen kao rezultat promjene tečaja,
6. kada je navod utemeljen na bruto prinosu, mora biti objavljen utjecaj
provizija, naknada ili drugih troškova.
(5) Kada podaci uključuju ili se odnose na simulirani prinos iz prošlog
razdoblja, moraju biti povezani s financijskim instrumentom ili financijskim
indeksom, a sljedeći uvjeti moraju biti zadovoljeni:
1. simulirani prošli prinos mora biti utemeljen na stvarnom prošlom prinosu
jednog ili više financijskih instrumenata ili financijskih indeksa koji su isti
kao, ili iz kojih su izvedeni, predmetni financijski instrumenti,
2. podaci moraju sadržavati istaknuto upozorenje da iznosi (izračuni) koji se
odnose na simulirani prošli prinos nisu pouzdan pokazatelj budućeg prinosa.
(6) Kada podaci sadrže informacije o budućem prinosu, sljedeći uvjeti moraju
biti zadovoljeni:
1. podaci se ne smiju temeljiti niti se smiju pozivati na simulirani prošli
prinos,
2. moraju biti utemeljeni na opravdanim pretpostavkama, potkrijepljeni
objektivnim činjenicama,
3. kada su podaci utemeljeni na bruto prinosu, mora biti iskazan utjecaj
provizija, naknada ili drugih troškova,
4. podaci moraju sadržavati istaknuto upozorenje da takva predviđanja nisu
pouzdani pokazatelj budućih prinosa.
(7) Kada se podaci odnose na konkretni porezni tretman, mora biti istaknuto da
dotični porezni tretman ovisi o pojedinačnom slučaju svakog klijenta i može biti
podložan budućoj promjeni.
(8) U podacima se ne smije koristiti naziv bilo kojeg nadležnog tijela na način
koji bi navodio ili sugerirao odobrenje dotičnog tijela s proizvodima ili
uslugama Društva za upravljanje.

VII. PROCJENA PRIMJERENOSTI

Članak 23.

Prilikom obavljanja poslova upravljanja imovinom i investicijskog savjetovanja,
Društvo je obvezno prikupiti podatke o znanju i iskustvu klijenta na području
ulaganja, te njegovoj financijskoj situaciji i investicijskim ciljevima, a kako
bi klijentu moglo preporučiti za njega podobne investicijske usluge i
financijske instrumente.

Članak 24.

(1) Društvo za upravljanje obvezno je od klijenta pribaviti podatke koji su
potrebni da bi Društvo utvrdilo osnovne činjenice o klijentu, odnosno da bi
moglo razumno očekivati da određena preporučena transakcija ispunjava slijedeće
kriterije:
a) zadovoljava investicijske ciljeve klijenta,
b) klijent može financijski podnijeti rizike koji proizlaze iz transakcija, a u
skladu sa svojim investicijskim ciljevima,
c) klijent ima neophodno znanje i iskustvo da razumije rizike koji proizlaze iz
takve transakcije ili upravljanja njegovom imovinom.
(2) Za profesionalne ulagatelje se kriteriji iz točke b) i c) stavka 1. ovog
članka podrazumijevaju.
(3) Društvo za upravljanje prihvatit će podatke dobivene od klijenta, osim u
slučaju kada mu je poznato ili mu ne bi smjelo biti nepoznato da su podaci
zastarjeli, netočni ili nepotpuni.
(4) Društvu za upravljanje zabranjeno je poticati klijenta na izbjegavanje
davanja traženih podataka.
(5) U slučaju da Društvo ne prikupi podatke o klijentovom znanju i iskustvu,
financijskoj situaciji i ulagačkim ciljevima, Društvo neće dati preporuku vezanu
uz ulagačku uslugu ili instrument.

Članak 25.

(1) Profil koji Društvo izrađuje o klijentovom znanju i iskustvu na području
ulaganja (uzimajući u obzir prirodu klijenta, usluge, proizvoda ili transakcije,
uključeni rizik i složenost) treba sadržavati sljedeće podatke:
1. vrstu usluge, transakcije i financijskog instrumenta koja je poznata
klijentu,
2. prirodu, volumen i učestalost klijentovih transakcija financijskim
instrumentima i razdoblje u kojem su izvršene,
3. razinu edukacije (stručne spreme), profesiju i radno iskustvo klijenta.
(2) Informacije vezane za financijsku situaciju klijenta trebaju uključivati,
gdje je bitno, informaciju o izvoru i visini redovnog prihoda, njegove imovine,
uključujući likvidna sredstva, ulaganja i redovite financijske obveze.
(3) Informacije vezane za ulagački cilj klijenta trebaju uključivati, gdje je
bitno, željenu duljinu trajanja investicije, spremnost preuzimanja rizika,
njegov profil rizika i svrhu ulaganja.

VIII. VOĐENJE EVIDENCIJE I OBVEZA IZVJEŠĆIVANJA KLIJENATA

Članak 26.

Društvo za upravljanje dužno je voditi evidenciju sve dokumentacije vezane uz
poslove između Društva i klijenta, s utvrđenim pravima i obvezama stranaka i
ostalim uvjetima po kojima Društvo obavlja poslove za klijenta. Prava i obveze
ugovorenih stranaka mogu biti sastavni dio ostalih dokumenta i akata Društva
izrađenih temeljem zakonskih obveza.

Članak 27.

(1) Društvo je obvezno propisati interne poslovne politike i postupke
razvrstavanja klijenata.
(2) Profesionalni ulagatelji dužni su izvijestiti Društvo o svim promjenama koje
mogu biti od utjecaja na razvrstavanje.
(3) Kada Društvo utvrdi da klijent više ne ispunjava uvjete koji su mu omogućili
tretman profesionalnog ulagatelja, dužno je bez odgode poduzeti odgovarajuće
korake.

Članak 28.

Društvo za upravljanje dužno je izvještavati klijente o poslovima koje obavlja
za njih, uključujući troškove vezane uz transakcije i usluge poduzete u ime
klijenta.

Članak 29.

(1) Društvo za upravljanje obvezno je periodično, na trajnom mediju, klijentu
dostavljati izvješća o aktivnostima koje je za njega obavilo.
(2) Za klijenta koji je mali ulagatelj, periodično izvješće iz stavka 1. ovog
članka uključuje i sljedeće informacije:
1. tvrtka Društva,
2. izvješće o sadržaju i vrednovanju (procjeni) portfelja:
– detalje svih oblika imovine s podacima o tržišnoj vrijednosti ili fer
vrijednosti ukoliko tržišna vrijednost nije dostupna,
– stanje gotovine na početku i na kraju izvještajnog razdoblja i
– prinos portfelja tijekom izvještajnog razdoblja,
3. ukupan iznos naknada nastalih tijekom izvještajnog razdob­lja, opisujući
barem ukupne naknade upravljanja i ukupne troškove vezane uz izvršenje po
stavkama, te gdje je važno, i navod da će detaljna podjela biti dostupna na
zahtjev,
4. usporedba prinosa portfelja tijekom razdoblja pokrivenim izvješćem s
referentnom vrijednosti investicijskog prinosa, ukoliko postoji, ugovorenog
između ovlaštenog Društva i klijenta,
5. ukupan iznos dividendi, kamata i ostalih uplata primljenih tijekom
izvještajnog razdoblja u svezi s portfeljem klijenta,
6. informacije o drugim korporativnim akcijama koje daju prava u svezi s
imovinom iz portfelja.
(3) Klijentu koji je mali ulagatelj, periodično izvješće iz stavka 1. ovog
članka dostavlja se svakih 6 mjeseci, osim u sljedećim slučajevima:
1. kada klijent zahtijeva da se periodično izvješće dostavlja svaka 3 mjeseca
ili
2. kada se primjenjuju odredbe stavka 4. ovog članka, periodično izvješće mora
se dostavljati najmanje svakih 12 mjeseci.
(4) Društvo za upravljanje obvezno je obavijestiti klijenta koji je mali
ulagatelj da ima pravo tražiti izvješće sukladno točki 1. stavka 3. ovog članka.
(5) Izuzetak vezan uz točku 2. stavka 3. ovog članka neće se primjenjivati u
slučaju transakcija izvedenicama.

Članak 30.

Društva za upravljanje dužna su, prilikom obavljanja poslova upravljanja
portfeljem imovine klijenata koji su mali ulagatelji, obavijestiti takve
klijente o svakom gubitku koji prelazi unaprijed određeni prag, a koji je
dogovoren između Društva i klijenta, do kraja radnog dana u kojem je prag
prijeđen ili, u slučaju da je prag prijeđen na neradni dan, do kraja sljedećeg
radnog dana.

IX. SREDSTVA KLIJENATA

Članak 31.

(1) Društvo za upravljanje dužno je novčana sredstva klijenata držati na
odvojenom računu ili odvojenim računima, koji su posebno u tu svrhu otvoreni kod
ovlaštenih institucija.
(2) Sredstva s računa iz stavka 1. ovog članka mogu se koristiti samo prema
nalozima klijenata.
(3) Društvu za upravljanje nije dozvoljeno sredstva s računa iz stavka 1. ovog
članka koristiti u svrhu asignacije, cesije ili kompenzacije, osim kompenzacije
sa samim klijentom, ali uz uvjet da žiro-račun klijenta nije u blokadi.
(4) Sredstva na računima iz stavka 1. ovog članka nisu vlasništvo Društva za
upravljanje, ne ulaze u njegovu imovinu ni u likvidacijsku ili stečajnu masu,
niti se mogu uporabiti za ovrhu u vezi s potraživanjem prema Društvu.

X. ZAVRŠNE ODREDBE

Članak 32.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/08-04/14
Urbroj: 326-01/08-1
Zagreb, 10. travnja 2008.

Predsjednik Uprave
**Ante Samodol**, v. r.

Pravilnik, NN 44/2008-1523
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)